Lukija oli taiteillut valeampiaispesiä mökille karkottamaan ampiaisia. Kuva: ekk

Lukija lähetti kuvan itse tehdyistä valeampiaispesistä, joita hän aikoi ripustella mökillä eri paikkoihin hämäämään oikeita ampiaisia. Nämä kun eivät ryhdy rakentamaan pesää sinne, jossa valepesä killuu.

Valeampiaispesistä on tullut kesän virkkaushitti. Toiset värkkäävät valepesiä kahvin suodatinpussista, johon sullovat yksinkertaisesti paperia sisälle pesämuodon saadakseen.

Onko valeampiaispesillä oikeasti vaikutusta, vai ovatko ne vain koristeita kotien terasseilla tai kesämökin ulkohuussin kulmalla?

Hyönteistutkija, suunnittelija Reima Leinonen Kainuun ely-keskuksesta kertoo, että aika moni on kertonut saaneensa apua valepesistä ampiaisongelmaansa.

– Asiasta ei ole kerättyä tietoa, mutta moni väittää että valeampiaispesillä on ollut vaikutusta.

Leinosen mukaan valepesä pitäisi ehtiä laittaa paikoilleen, ennen kuin talven yli säilynyt ampiaiskuningatar on aloittanut rakentamaan uutta pesää. Jos kuningatar pukertaa jo pesää, ei valepesä sitä enää hetkeuta.

– Lämpimien päivien myötä ampiaiskuningattaret ovat nyt täyttä häkää touhuamassa pesäpaikkaa. Tietysti jos ne ovat talvehtineet kylmässä paikalla, liikkeellelähtö viivästyy.

Kun kuningatar on saanut pienen pesän tehtyä, viipyy vain pari viikkoa ennen kuin ensimmäiset työläisampiaiset ovat liikkeellä pistimineen.

Mehiläisten joukkokuolemista on uutisoitu viime vuosina, mutta ovatko ampiaisetkin vähentyneet?

– Ympäristön kemikalisoituminen vaikuttaa myrkkypistiäisiin eli jonkin verran myös ampiaisiin. Mehiläisillä on tosin ollut myös loisongelmia, Reima Leinonen tietää.

Ampiaisten joukkokuolemista ei ole tietoa.

Jos ampiaispesän haluaa pois vaikka kodin ulko-oven viereltä, se kannattaa napata pois heti alkukesästä, jolloin vain kuningatar on paikalla. Varovainen kannattaa kuitenkin olla.

– Jos kuningatarta huitoo, niin voihan se pistää.

Äkäisimmillään ampiaiset ovat loppukesästä. Kun pesä tuolloin hajoaa, vanhat kuningattaret tapetaan ja uudet kuningattaret lähtevät etsimään tulevia pesäpaikkoja. Työläiset jäävät oman onnensa nojaan ja käyttäytyvät aggressiivisesti vastaantulijoita kohtaan.